TTA กางแผน Q3 จ่อทุ่ม 2 พันล้าน ลุยอีวี-แบตเตอรี่
TTA ตั้งงบลงทุน 1.50-2 พันลบ. เล็งทำ JV หรือ M&A ลุยธุรกิจยานยนต์ไฟฟ้าทุกรูปแบบ-บริการ Battery Swapping ในไตรมาส 3
TTA ตั้งงบลงทุน 1.50-2 พันลบ. เล็งทำ JV หรือ M&A ลุยธุรกิจยานยนต์ไฟฟ้าทุกรูปแบบ-บริการ Battery Swapping ในไตรมาส 3
26 ก.ค. 2565

นายคทารัฐ สุขแสวง ผู้ช่วยกรรมการผู้จัดการใหญ่ ประธานเจ้าหน้าที่การเงิน บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า บริษัทอยู่ระหว่างการพิจารณารูปแบบการเข้าลงทุนในบริษัท สตรอม (ไทยแลนด์) จำกัด (STROM) ซึ่งเป็นผู้พัฒนาและจำหน่ายรถมอเตอร์ไซค์ไฟฟ้าและยานยนต์ไฟฟ้าทุกรูปแบบ และ บริษัท สวอพ แอนด์ โก จำกัด (Swap &amp; GO) ผู้ให้บริการเครือข่าย Battery Swapping หรือการสลับแบตเตอรี่ที่ได้มาตรฐานแก่ผู้ใช้งานรถมอเตอร์ไซค์ไฟฟ้าแบบไม่ต้องรอชาร์จ
ทั้งนี้ TTA พิจารณาทั้งในรูปแบบของการเข้าร่วมลงทุน (JV) และเข้าซื้อกิจการ (M&amp;A) โดยจะดำเนินการโดย TTA หรือ ผ่านบริษัทย่อย คือ บริษัท พี80 โก จำกัด (P80 Go) ที่ TTA ถือหุ้นอยู่ 100% คาดว่าจะเห็นความชัดเจนภายในไตรมาส 3/65
สำหรับในช่วงเริ่มต้นนี้ P80 Go จะสั่งผลิตรถมอเตอร์ไซค์ไฟฟ้าแบรนด์ P80 Go เข้ามาจำหน่ายและใช้งานเพื่อขนส่งของบริษัทในเครือ คือ Skootar ซึ่งเป็นธุรกิจบริการเมสเซนเจอร์ออนไลน์ และ ร้าน Pizza Hut ในขณะเดียวกันจะเจาะตลาดกลุ่มผู้ประกอบอาชีพขับมอเตอร์ไซค์รับจ้างหรือไรเดอร์ส่งสินค้า
ทั้งนี้บริษัทได้วางงบลงทุนเพื่อที่จะเข้าร่วมลงทุน (JV) และเข้าซื้อกิจการ (M&amp;A) มูลค่า 1,500-2,000 ล้านบาท โดยไม่ได้จำกัดในธุรกิจใดธุรกิจหนึ่ง แต่จะขึ้นอยู่กับโอกาสจังหวะในการเข้าลงทุน อาทิ ในกลุ่มพลังงานทดแทน เป็นต้น
ด้านทิศทางผลประกอบการของ TTA ในช่วงครึ่งปีหลัง ยังคงสามารถเติบโตได้อย่างต่อเนื่อง โดยได้รับปัจจัยหนุนจากทุกธุรกิจของบริษัทที่ยังมีการเติบโต โดยเฉพาะในกลุ่มธุรกิจขนส่งทางเรือที่มีสัดส่วนรายได้หลักถึง 60% แม้ว่าค่าขนส่งจะปรับตัวลดลงมาเล็กน้อย แต่ก็ยังถือว่าอยู่ในระดับสูง ในขณะเดียวกันความต้องการการขนส่งมีค่อนข้างมาก
“แม้ว่าค่าขนส่งจะปรับตัวลดลงมาบ้างในช่วงที่ผ่านมา แต่ก็ยังถือว่ายังทรงตัวอยู่ในระดับสูงอยู่ และความต้องการการขนส่งยังคงมีค้อนข้างมาก ขณะที่ธุรกิจอื่นๆยังมีการเติบโตอย่างต่อเนื่อง ประกอบกับเราเป็นบริษัทโฮลดิ้ง ที่มองหาการลงทุนในธุรกิจใหม่ๆเข้ามาเสริมการเติบโตอย่างต่อเนื่องด้วย” นายคทารัฐ กล่าว
อนึ่งบริษัทจะจัดการประชุมคณะกรรมการบริษัทเพื่อสรุปงบการเงินไตรมาส 2/65 ในวันที่ 8 ส.ค. 65